Leo Episcopus, servus servorum Dei, Olgerio Abbati Besuensis Monasterii, tuisque sucessoribus, perpetuam in Domino salutem. § Convenit Apostolico moderamini pia Religione pollentibus, benivola compassione succurrere, et petentium desideriis congruum impertiri suffragium. Quapropter inclinati precibus tuis, fili Carissime, decrevimus more Antecessorum nostrorum hoc nostro privilegio Apostolicæ tuicionis, vestro Besuensi Monasterio propter inminentes persecutiones, et propter innumeros casus, qui superveniunt, dignam concedere libertatem. Videlicet ut nulla persona, aut ulla potestas, sive Ecclesiastica, seu sæcularis, super eam audeat dominationem aut potestatem usurpare præter Lingonensem Episcopum, qui ei patrocinetur juste et canonice. § Sic tamen ut ei non liceat, neque ministris ejus terras aut beneficia Monasterii commutare, vel dare, nec vasa, nec ornamenta, seu volumina subtrahere, aut qualicumque occasione diripere. Omnia vero quæcumque habet vel tenet, vel adquisierit, supradictus locus habeat, et teneat nostra Apostolica confirmatione jure perpetuo, in cujuscumque Diœcesi sit. § Interdicimus etiam nostra auctoritate, ut nullus audeat supradicto Monasterio vim inferre, vel eum in subjectionem cujuscumque Monasterii redigere. Raptores, cujuscumque ordinis, vel dignitatis sint, qui res quæ ad supra nominatum cœnobium pertinent, sive de hominibus, seu de terris, vel de qualibuscumque rebus, unde sustentari, et vivere debent inibi Deo servientes, rapuerint vel substraxerint, ligamus eos ligamine sancti Petri usquequo congrue satisfaciant. § Prohibemus etiam ne infra unam leuvuam a Monasterio liceat alicui aliquem invadere, vel ejus res auferre. Statuentes Apostolica censura, ne ulla hominum persona magna, vel parva, contra hoc nostrum privilegium venire pertemptet. Quod qui fecerit, Apostolico anathemati subjacebit, usque ad dignam satisfactionem. Qui vero se servaverit, benedictionis nostræ gratia cumuletur, et æternæ vitæ particeps efficiatur. Datum IV Nonas Octobris, per manus Petri Diaconi, Bibliothecarii et Cancellarii sanctæ Apostolicæ sedis. Indictione V. Incarnationis Dominice anno MLII. Pontificatus autem Domni Leonis noni Papæ III.